MICRO ออกหุ้นกู้ 1 พันลบ. ชูดบ.สูง 5.50% ขายกองทุน-รายใหญ่ 26-28 ต.ค.นี้
MICRO ออกหุ้นกู้จำนวน 2 ชุด มูลค่า 1 พันลบ. อัตราดอกเบี้ยคงที่ 5.25 -5.50% ต่อปี เสนอขายสถาบัน-รายใหญ่ 26-28 ต.ค.นี้ เล็งนำเงินที่ได้ไปขยายธุรกิจและชำระคืนเงินกู้ยืมจากสถาบันการเงิน
1 ต.ค. 2564

บริษัท ไมโครลิสซิ่ง จำกัด (มหาชน) หรือ MICRO ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2564  จำนวน 2 ชุด รวมมูลค่าไม่เกิน 1,000 ล้านบาท
ชุดที่ 1 เสนอขายไม่เกิน 1,000 ล้านบาท อายุ 2 ปี ครบกำหนดไถ่ถอนปี 2566 มีอัตราดอกเบี้ยคงที่ร้อยละ 5.25 ต่อปี
ชุดที่ 2 เสนอขายไม่เกิน 1,000 ล้านบาท อายุ 3 ปี ครบกำหนดไถ่ถอนปี 2567 มีอัตราดอกเบี้ยคงที่ร้อยละ 5.50 ต่อปี
โดยหุ้นกู้ทั้ง 2 ชุดจะจ่ายดอกเบี้ยทุก 3 เดือนตลอดอายุหุ้นกู้
ทั้งนี้บริษัทจะเสนอขายหุ้นกู้ดังกล่าวให้แก่ ผู้ลงทุนสถาบัน และ/หรือผู้ลงทุนรายใหญ่ ในระหว่างวันที่ 26 – 28 ตุลาคม 2564 ผ่านบล.เอเซีย พลัส, บล.กรุงไทย ซีมีโก้ และบล.เคจีไอ (ประเทศไทย) เป็นผู้จัดการการจัดจำหน่ายหุ้นกู้
นอกจากนี้บริษัท ทริสเรทติ้ง จำกัด จัดอันดับเครดิตบริษัทที่ “BB+” แนวโน้มอันดับเครดิต “Stable” เมื่อวันที่ 8 เมษายน 2564
อย่างไรก็ดีบริษัทมีวัตถุประสงค์นำเงินที่ได้จากการเสนอขายหุ้นกู้ครั้งนี้ ไปใช้เป็นเงินทุนในการขยายธุรกิจสินเชื่อของบริษัท จำนวน 700 ล้านบาท ส่วนอีก 300 ล้านบาทนำไปชำระคืนเงินกู้ยืมจากสถาบันการเงิน
 
 